Der var ikke stor forståelse for det nyslåede radikale byrådsmedlem Bent Dyrberg blandt vælgerne, da Skive Folkeblad kunne fortælle, at han vil pege på Peder Christian Kirkegaard (V) som borgmester.

- Hvad bilder de radikale sig ind? Der er lavet et valgforbund med Socialdemokraterne. Der kan være vælgere fra de radikale, som har stemt ud fra det. Der er da bare ingen respekt for vælgernes stemmer, udbrød Edel Sørensen i en kommentar på Skive Folkeblads Facebook-side, da nyheden dukkede op.

Karen Marie Elbrønd var ganske enig med hende:

- “Et ord er et ord”. Jeg tror, det “ord” har fået en anden betydning i de radikales mund. I min opfattelse af “ordet” indgår man ikke først valgforbund med Socialdemokratiet for bagefter at pege på en borgmester fra Venstre, var hendes vrede kommentar.

Og helt i samme dur lød det fra anden vælger:

- »Et ord er et ord,« siger Bent Dyhrberg - hvad er et valgforbund så? Kan ikke selv skrabe stemmer nok til at komme ind, men fordi de er i valgforbund med andre, kommer de ind, og så vender de dem ryggen - er så typisk de radikale det der. Tillykke til Peder Christian, men sørgeligt at han ikke kan se andre muligheder end det parti med klart størst tilbagegang - det er vist ikke vælgernes ønske, at de skal være med mere, siger Susanne Trier Hansen med en kraftig hentydning til Dansk Folkepartis tilbagegang.

Jan Sørensen har også kommenteret på nyheden og håber, at Bent Dyrberg har fået en viceborgmesterpost til gengæld for sin pegefinger rettet mod Venstre.

- Man kunne godt tænke sig, at Bent har forhandlet sig til noget rigtig godt. Det her lugter langt væk, siger Jan Sørensen til Skive Folkeblad og fortæller, at han egen stemme gik i rød retning.

Derfor er han også frustreret over det, der tegner til at blive valgets endelige udfald med den siddende borgmester, der fortsætter.

- Dansk Folkeparti er nærmest halveret, og Venstre er gået et mandat tilbage. Det ser ud som om, folk har ønsket at få noget andet, så jeg er lidt frustreret over, at Bent vælger den anden side. Jeg synes, man løber fra en aftale, når man har lavet et valgforbund og så peger på nogle andre i det øjeblik, man selv kan opnå noget bedre, og dem, der har stemt på Bent må tænke, at der ikke var det, deres stemme skulle gå til. Det kan godt være, at det betyder noget andet for politikerne, men som vælger betyder et valgforbund noget for mig, siger Jan Sørensen og nævner i samme omgang ordet »politikerlede«.

Det har ikke inden deadline været muligt at få en kommentar fra hovedpersonen Bent Dyrberg selv, men til Skive Folkeblad sagde han i en videooptagelse umiddelbart efter aftalen, sagde han:

- Vi har haft en aftale om, at vi skulle tale sammen, men ikke en aftale om, at vi skulle tale sammen først, sagde Bent Dyrberg.

- Nu lå det i vores lod, at vi havde muligheden, og hvis vi ikke tog den mulighed, så kunne vi risikere, at der var andre, der gjorde det, forklarede han.

Se hans forklaring på videoen herunder: